Sejjaħt dan is-Summit biex niddeċiedu l-ewwel nett x'iridu jagħmlu flimkien l-UE u t-Turkija biex ilaħħqu mal-kriżi tal-migrazzjoni. L-għan ewlieni tagħna huwa li jitwaqqaf il-fluss ta' migranti lejn l-Ewropa. Wara ħafna ġimgħat ta' xogħol iebes u dibattiti diffiċli lħaqna ftehim li nittama jiġi aċċettat llum mill-partijiet kollha kkonċernati. Iżda dan is-Summit huwa wkoll dwar dimensjoni usa', jiġifieri li nagħtu nifs ġdid lir-relazzjonijiet tagħna mat-Turkija, inkluż il-proċess ta' adeżjoni. It-Turkija hija sieħba ewlenija fil-ġlieda kontra t-terroriżmu. Meta niġu għas-sitwazzjoni fis-Sirja jeħtieġ ukoll kooperazzjoni aħjar u naturalment anki dwar il-kwistjoni ta' Ċipru. Dawn l-aħħar jiem urew ukoll kemm hi importanti l-kooperazzjoni ġeopolitika u strateġika tagħna. Ejja ma nkunux inġenwi, madankollu. It-Turkija mhijiex l-uniku element biex insolvu l-kriżi tal-migrazzjoni. Dak l-aktar importanti huwa r-responsabbiltà u d-dmir tagħna li nipproteġu l-fruntieri esterni tagħna. Ma nistgħux nesternalizzaw dan l-obbligu lil xi pajjiż terz. Nerġa nirrepeti: mingħajr kontroll fuq il-fruntieri esterni tagħna, Schengen issir xi ħaġa tal-passat. Ara l-paġna tal-laqgħa